Miss Universe Malta Jade Cini sejħet għall-appoġġ u t-talb tas-segwaċi tagħha hekk kif missierha Reginald Cini għaddej minn żmien diffiċli minħabba saħħtu. Reginald Cini, magħruf aħjar bħala Reggie Cini, jibqa' magħruf fost id-dilettanti tal-futbol bħala wieħed mill-aqwa gowlers li qatt kellna f'Malta, u kien ukoll gowler għat-tim nazzjonali fil-passat. "Minkejja t-terbulenzi li kellna bejnietna u d-differenzi tagħna għażilt li nibqa' miegħek fl-agħar żminijiet għax dik hija l-familja," kitbet bintu, Jade Cini fuq il-mezzi soċjali tagħha. Hija talbet lil kulħadd biex iżomm lil missierha fit-talb u l-ħsibijiet tiegħu. "Is-saħħa tiegħu tinsab f'riskju u l-affarijiet ma jidhrux sbieħ, imma għandi fiduċja f'suldat tal-azzar bħalek," temmet tgħid Jade Cini. Fi ftit sigħat mijiet ta' kummenti nkitbu sabiex juru s-sapport tagħhom lill-familja Cini, b'kummenti ta' kuraġġ f'dan il-mument diffiċli għalihom. Kuraġġ Reggie!